Veðurstofan birti í gær yfirlit vegna Öræfajökuls . Þar segir meðal annars : “ Fjallið hefur þanist út frá áramótum 2016 - 17 . Þenslunni fylgir aukin jarðskjálftavirkni og aflögun , sem kemur fram í úrvinnslu gervitunglagagna og GPS mælinga . Orsök þenslunnar er talin vera innskot nýrrar kviku í rótum eldstöðvarinnar sem byggir upp þrýsting inni í fjallinu . ” “ Jarðskjálftavirknin í ár hefur aldrei verið meiri síðan mælingar hófust og hefur heldur aukist frá því í sumar . Bæði mælast nú fleiri skjálftar en einnig eru þeir stærri og þar með orkumeiri . M.ö.o. þá mælast nú í haust fleiri skjálftar af stærð M 1,5 til M 3 en áður . ” “ Virkni Öræfajökuls nú er dæmigerð fyrir eldfjöll sem búa sig undir eldgos . Virknin getur hætt áður en til goss kemur en um það er ekkert hægt að segja á þessu stigi . Ein möguleg afleiðing núverandi þróunar er að virknin vaxi enn og endi með eldgosi en ekki er hægt að segja hvenær það yrði . Ekki er útilokað að fleiri kvikuinnskot myndist inní fjallinu . Þetta gæti haft áhrif á jarðhitavirkni og aukið hættu á jökulhlaupum . ”